2. ปัจจัยความเสี่ยง

  ความเสี่ยงต่างๆ ที่เกิดขึ้นกับธุรกิจอาจเกิดจากกลยุทธ์การดำเนินงาน สถานะการเงิน
  การปฏิบัติตามข้อบังคับของกฏหมายและกฎเกณท์ต่างๆ
  การเปลี่ยนแปลงกฏระเบียบข้อบังคับและกฏหมาย ภัยธรรมชาติ การดำเนินงาน
  สภาพแวดล้อมทางธุรกิจและเศรษฐกิจ และเทคโนโลยีสารสนเทศ
  ในการดำเนินธุรกิจของแม็คโครต้องเผชิญกับความเสี่ยงต่างๆ
  ซึ่งมีสาเหตุมาจากสภาพแวดล้อมภายนอก ได้แก่ ความผันผวนทางเศรษฐกิจ
  ความไม่สงบทางการเมือง ภัยธรรมชาติ รวมถึงการเปลี่ยนแปลงข้อบังคับและกฏหมาย
  อีกทั้งความเสี่ยงที่มีสาเหตุจากปัจจัยภายใน ได้แก่ ผลิตภัณฑ์ บุคลากร การดำเนินงาน
  และระบบเทคโนโลยีสารสนเทศ

  ภาวะเศรษฐกิจ การเมือง และภัยธรรมชาติ

  การดำเนินธุรกิจศูนย์จำหน่ายสินค้าแบบชำระเงินสดและบริการตนเอง
  รวมถึงธุรกิจบริการด้านอาหาร
  มีผลกระทบจากการเปลี่ยนแปลงของสภาพแวดล้อมภายนอกในระดับที่แตกต่างกันไป
  ความผันผวนของเศรษฐกิจโลกและเศรษฐกิจของไทยที่ต่อเนื่องมาตั้งแต่ปี 2552
  สถานการณ์ความไม่สงบทางการเมืองที่เกิดขึ้นในไตรมาสที่ 2 ปี 2553
  ปัญหาภัยแล้งและน้ำท่วมที่เกิดขึ้นในปี 2553
  รวมถึงวิกฤติการณ์อุทกภัยครั้งใหญ่ที่เพิ่งเกิดขึ้นในช่วงปลายปี 2554 เหตุการณ์ต่างๆ
  เหล่านี้ก่อให้เกิดผลกระทบเชิงลบต่อความเชื่อมั่นของผู้บริโภค และอุตสาหกรรมการท่องเที่ยว
  ซึ่งสร้างผลกระทบทางอ้อมให้แก่บริษัทฯ
  อีกทั้งก่อให้เกิดผลกระทบในวงกว้างและรุนแรงต่อภาคอุตสาหกรรมอื่นๆ
  แม็คโครก็ได้รับผลกระทบดังกล่าวเช่นกัน อย่างไรก็ดี เนื่องจากสินค้าส่วนใหญ่ที่บริษัทฯ
  จำหน่ายเป็นสินค้าประเภทสิ่งของจำเป็นพื้นฐานในการดำรงชีพ รวมถึงสินค้าจำพวกอาหารสด
  ประกอบกับแม็คโครมีสาขากระจายอยู่ทั่วประเทศ ทำให้ผลกระทบจากปัจจัยดังกล่าวมีไม่มาก

  กฏระเบียบข้อบังคับ และกฎหมาย

  ในฐานะที่เป็นส่วนหนึ่งของภาคธุรกิจค้าปลีกค้าส่ง บริษัทฯ
  ต้องดำเนินธุรกิจภายใต้กฏระเบียบข้อบังคับของรัฐและกฏหมายกว่า 30 ฉบับ
  และมีแนวโน้มที่จะถูกควบคุมมากขึ้นเนื่องจากมีระเบียบข้อบังคับและกฏหมายใหม่ๆ
  อยู่ระหว่างการพิจารณาออกเป็นกฏหมายบังคับใช้

  การเติบโตของภาคธุรกิจค้าปลีกค้าส่งรูปแบบใหม่ในประเทศไทยในช่วงทศวรรษที่ผ่านมา
  แม้ว่าจะทำให้ผู้บริโภคได้รับประโยชน์จากการมีทางเลือกในการหาซื้อสินค้าเพิ่มมากขึ้น
  และทำให้คุณภาพของสินค้าและบริการดีขึ้น
  แต่ธุรกิจค้าปลีกค้าส่งกลับถูกมองว่าได้สร้างผลกระทบแก่ผู้ค้าปลีกรายย่อย ในช่วงปี 2546
  จึงได้มีการประกาศใช้กฏหมายผังเมือง พระราชบัญญัติควบคุมอาคารและกฏระเบียบข้อบังคับอื่นๆ
  ที่เกี่ยวข้อง ซึ่งการบังคับใช้กฏหมายดังกล่าว
  ได้ลดความสามารถในการขยายกิจการในเขตเมืองของผู้ประกอบการธุรกิจค้าปลีกค้าส่งเป็นอย่างมาก

  การบังคับใช้พระราชบัญญัติการแข่งขันทางการค้าในปี 2546
  ซึ่งเน้นเรื่องผู้มีอำนาจเหนือตลาดและแนวทางในการกำหนดวิธีปฏิบัติทางการค้าระหว่างผู้ประกอบการธุรกิจค้าปลีกค้าส่ง
  และผู้ผลิตหรือผู้จัดจำหน่าย ซึ่งสร้างอุปสรรคต่อการดำเนินธุรกิจของผู้ประกอบการค้าปลีกค้าส่ง

  กระทรวงพาณิชย์ได้กำกับดูแลราคาสินค้าอุปโภคบริโภคอย่างเข้มงวด
  โดยอาศัยอำนาจตามพระราชบัญญัติว่าด้วยราคาสินค้าและบริการ พ.ศ. 2542
  ซึ่งปัจจุบันยังคงมีผลบังคับใช้อยู่ แม้ว่าราคาน้ำมันและสินค้า โภคภัณฑ์ต่างๆ
  ยังมีความผันผวนอย่างมาก

  พระราชบัญญัติควบคุมเครื่องดื่มแอลกอฮอล์โดยกระทรวงสาธารณสุข
  ซึ่งมีผลบังคับใช้ตั้งแต่เดือนกุมภาพันธ์ พ.ศ. 2551
  โดยมีเป้าหมายเพื่อลดปัญหาทางสังคมที่มีสาเหตุมาจากการดื่มเครื่องดื่มแอลกอฮอล์
  โดยกฏหมายฉบับนี้ ได้กำหนดข้อห้ามในการโฆษณาและการจัดรายการส่งเสริมการขายต่างๆ
  สำหรับสินค้าประเภทเครื่องดื่มแอลกอฮอล์

  พระราชบัญญัติความรับผิดต่อความเสียหายที่เกิดขึ้นจากสินค้าที่ไม่ปลอดภัยโดยคณะกรรมการคุ้มครองผู้บริโภค
  ซึ่งมีผลบังคับใช้ตั้งแต่เดือนกุมภาพันธ์ พ.ศ. 2552
  ได้กำหนดให้ผู้ประกอบการต้องรับผิดชอบต่อความเสียหายต่างๆ ที่เกิดจากสินค้าที่ไม่ปลอดภัย

  ความเป็นไปได้ของพระราชบัญญัติการประกอบธุรกิจค้าปลีกหรือค้าส่ง
  เป็นปัจจัยเสี่ยงอีกประการหนึ่งในการดำเนินธุรกิจ หากพระราชบัญญัติดังกล่าวมีผลบังคับใช้
  จะก่อให้เกิดผลกระทบต่อการดำเนินงานของธุรกิจค้าปลีกค้าส่งเป็นอย่างมาก
  โดยเฉพาะในส่วนของการขยายสาขา และการควบคุมเวลาเปิด-ปิด เป็นต้น

  ดังนั้น จากกฏระเบียบข้อบังคับและกฏหมายต่างๆ ที่ได้กล่าวมาข้างต้น บริษัทฯ
  ต้องใช้ความระมัดระวังมากยิ่งขึ้นในการปฏิบัติตามกฏระเบียบดังกล่าว
  เพื่อหลีกเลี่ยงความเสี่ยงที่อาจเกิดขึ้น ซึ่งจะทำให้กระบวนการทำงานมีความซับซ้อนมากขึ้น
  และมีผลให้ต้นทุนในการประกอบธุรกิจเพิ่มขึ้น

  ผลิตภัณฑ์

  ผู้บริโภคในปัจจุบันได้ให้ความใส่ใจเกี่ยวกับความปลอดภัยและสุขอนามัยด้านอาหารเพิ่มขึ้น
  ประกอบกับมีหน่วยงานกำกับดูแลที่ชัดเจนมากขึ้น ซึ่งเป็นสิ่งสำคัญสำหรับบริษัทฯ
  เนื่องจากสินค้าส่วนใหญ่ของบริษัทฯ เป็นสินค้าประเภทอาหาร
  ซึ่งมีความเสี่ยงต่อการปนเปื้อนและอ่อนไหวต่อเหตุการณ์เชิงลบ
  ที่ทำให้ผู้บริโภคเกิดความกลัวและตื่นตระหนก เช่น ไข้หวัดนก
  หรืออาหารปนเปื้อนจากภัยพิบัติธรรมชาติ เป็นต้น

  บริษัทฯ พยายามลดทอนผลกระทบดังกล่าว
  ด้วยการใช้ขั้นตอนการประกันคุณภาพและกระบวนการควบคุมคุณภาพ
  การสรรหาสินค้าจากผู้ผลิตที่เชื่อถือได้และได้รับการรับรองคุณภาพ
  รวมถึงการกำหนดมาตรฐานความสะอาดและสุขอนามัยอย่างเข้มงวดสำหรับศูนย์กระจายสินค้า
  สาขาของแม็คโคร และพนักงาน

  บุคลากร

  แม็คโครได้ดำเนินการฝึกอบรมบุคลากรของบริษัทฯ และลงทุนในด้านทรัพยกรมนุษย์อย่างต่อเนื่อง
  ในขณะเดียวกันบริษัทฯ ยังต้องแข่งขันกับคู่แข่งรายอื่นๆ ในอุตสาหกรรมเดียวกัน
  เพื่อแสวงหาบุคลากรที่ดีที่สุดจากกลุ่มแรงงานที่มีทักษะและความเชี่ยวชาญในธุรกิจด้านนี้ที่มีอยู่น้อย
  โดยเฉพาะในพื้นที่ต่างจังหวัด ดังนั้น บริษัทฯ
  จึงมีความเสี่ยงในเรื่องของความสามารถในการสรรหาและรักษาพนักงานที่มีทักษะตรงกับที่บริษัทฯ
  ต้องการ

  อย่างไรก็ตาม บริษัทฯ เชื่อว่าสภาพแวดล้อมการทำงานที่ดี
  การให้การสนับสนุนและให้การฝึกอบรมแก่พนักงาน ความรู้สึกถึงการทำงานร่วมกันเป็นทีม
  ประกอบกับสภาพแวดล้อมการทำงานที่เหมือนคนในครอบครัวเดียวกันระหว่างพนักงาน สิ่งต่างๆ
  เหล่านี้จะเอื้อให้พนักงานของบริษัทฯ ยังจะคงทำงานกับบริษัทฯ ด้วยความมุ่งมั่นและจงรักภักดี
  และสามารถลดความเสี่ยงด้านบุคลากรได้

  ระบบปฏิบัติการทางธุรกิจ

  แม็คโครมีการใช้เทคโนโลยีสารสนเทศทั่วทั้งองค์กร
  ซึ่งเป็นสิ่งจำเป็นและเป็นพื้นฐานในการดำเนินธุรกิจได้อย่างมีประสิทธิภาพ
  ระบบปฏิบัติงานหลักและการดำเนินธุรกิจของบริษัทฯ
  มีการใช้คอมพิวเตอร์เข้ามาช่วยในการปฏิบัติงานทั้งหมด ดังนั้นบริษัทฯ
  จึงมีความเสี่ยงที่อาจได้รับผลกระทบอย่างรุนแรง
  หากระบบสารสนเทศได้รับความเสียหายจากไวรัสคอมพิวเตอร์ หรือจากระบบไฟฟ้าขัดข้อง
  หรือจากภัยพิบัติทางธรรมชาติ ดังนั้น แผนกเทคโนโลยีสารสนเทศของบริษัทฯ
  จึงมีการเตรียมพร้อมด้วยการกำหนดมาตรการและการปฏิบัติงาน เพื่อให้มั่นใจว่าบริษัทฯ
  สามารถป้องกันและรองรับความเสี่ยงจากเหตุการณ์ดังกล่าวได้อย่างเหมาะสมและมีประสิทธิภาพ

  นอกจากนี้ โครงการด้านการจัดการการดำเนินธุรกิจอย่างต่อเนื่องภายใต้ภาวะวิกฤติ (BCM
  Project) ซึ่งได้เริ่มดำเนินการและเสร็จสมบูรณ์ในช่วงปี 2553 - 2554
  ได้ถูกกำหนดขึ้นเพื่อให้มั่นใจว่าส่วนงานทางธุรกิจที่สำคัญทั้งหมดของแม็คโคร
  สามารถดำเนินงานได้อย่างต่อเนื่องภายใต้สถานการณ์วิกฤติที่อาจมีผลกระทบต่อบริษัทฯ
  อีกทั้งเพื่อเป็นการป้องกันไม่ให้กระบวนการปฏิบัติงานที่สำคัญของบริษัทฯ ต้องหยุดชะงัก